《雪山歌》
明代·周光镐

雪山西来，横亘天南几千里。排云划雾，直控穹窿而特起。

金沙西流赤日晖，山中之雪常齿齿。忆昔提兵九月秋，雪风泠泠洞壑幽。

今来筑垒当长夏，旧雪崚嶒新雪下。朝看剑锷倚青苍，暮落芙蓉片片霜。

疑是昆仑浮玉海，直愁花雨下天荒。昨夜营头风瑟瑟，晓起嶙峋散空碧。

三军寒色满弓韬，大将霜威攒列戟。虎牙门傍雪山低，越𡼕之水背城飞。

羽檄遥来邛塞北，旌旗直度索撞西。百折千盘冰路滑，崖崩石碎马蹄脱。

偏裨握槊惨不骄，壮士定力冻欲缺。阴风杀气连宵起，山后山前半营垒。

九姓青羌随汉麾，六州番部俱南徙。山头有海云是蛟龙宫，千寻百尺神物潜其中。

伐鼓㧿金蛟子怒，飘风吹雹飞晴空。当年汉帝思汗血，西极流沙通使节。

昆明渥水产神驹，苜蓿蒲梢归汉阙。于今有道服群夷，不是唐蒙建节时。

我欲扫尽雪山砻片石，勒铭永照西南陲。

作者简介：周光镐，字国雍，号耿西。潮阳人。孚先子。明穆宗隆庆五年（一五七一）进士，初授宁波府推官，升南京户部主事，改吏部主事。出任顺庆知府。神宗万历十四年（一五八六）擢副使，监军征西南彝，有功。历官建昌参政、临巩按察使，升宁夏巡抚。召为大理寺卿。以老乞休，筑明农草堂，读书其中，从游者多为知名士。卒年八十一。有《明农山堂集》。清康熙《潮州府志》卷九上、清乾隆修《潮州府志》卷二八有传。